Broj: 711-I-367-P-253-20/21-02-8

Zagreb, 22. siječnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/18., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Milana Kneževića, općinskog načelnika Općine Petlovac, dužnosnika Gorana Hesa, zamjenika gradonačelnika Grada Belog Manastira, dužnosnika Zorana Kontaka, općinskog načelnika Općine Popovac i dužnosnika Deneša Šoje, zamjenika općinskog načelnika Općine Kneževi Vinogradi,** na 112. sjednici, održanoj 22. siječnja 2021.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Gorana Hesa, zamjenika gradonačelnika Grada Belog Manastira, dužnosnika Milana Kneževića, općinskog načelnika Općine Petlovac, dužnosnika Zorana Kontaka općinskog načelnika Općine Popovac, i dužnosnika Deneša Šoje, zamjenika općinskog načelnika Općine Kneževi Vinogradi, zbog moguće povrede članka 15. stavka 2. ZSSI-a, koja proizlazi iz okolnosti da su dana 19. studenoga 2018.g. kao članovi Skupštine trgovačkog društva Baranjski vodovod d.o.o. Beli Manastir, donijeli odluku o imenovanju Krunoslava Roba za člana Uprave – direktora tog trgovačkog društva, bez prethodnog prijedloga predstavničkog tijela jedinica lokalne samouprave koje imaju udjele u vlasništvu navedenog trgovačkog društva.**
2. **Pozivaju se dužnosnici Goran Hes, Milan Knežević, Zoran Kontak i Deneš Šoja da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 39. ZSSI-a propisano je da su općinski načelnici, gradonačelnici i njihovi zamjenici dužnosnici u smislu odredbi ZSSI-a. Uvidom u Registar dužnosnika utvrđeno je da Goran Hes obnaša dužnost zamjenika gradonačelnika Grada Belog Manastira počevši od 26. svibnja 2017.g. Nadalje, Milan Knežević obnaša dužnost općinskog načelnika Općine Petlovac počevši od 26. svibnja 2017.g., a istu je dužnost obnašao i u proteklom mandatu. Zoran Kontak obnaša dužnost općinskog načelnika Općine Popovac počevši od 26. svibnja 2017.g., a istu je dužnost obnašao i u proteklom mandatu. Deneš Šoja obnaša dužnost zamjenika općinskog načelnika Općine Kneževi Vinogradi, počevši od 26. svibnja 2017.g. te je istu dužnost obnašao i u proteklom mandatu. Dužnosnici Goran Hes, Milan Knežević, Zoran Kontak i Deneš Šoja stoga su, povodom obnašanja navedenih dužnosti, obvezni postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Povjerenstvo je na 96. sjednici, održanoj 27. kolovoza 2020.g. u predmetu broj P-402/18 donijelo odluku da sepostupak za odlučivanje o sukobu interesa protiv dužnosnika Tomislava Roba, gradonačelnika Grada Belog Manastira, neće se pokrenuti, s obzirom da iz prikupljenih podataka i dokumentacije, u odnosu na okolnost imenovanja Krunoslava Roba na mjesto direktora trgovačkog društva Baranjski vodovod d.o.o. Beli Manastir, ne proizlazi da je u postupanju navedenog dužnosnika došlo do moguće povrede odredbi ZSSI-a. Međutim, iz dokumentacije prikupljene u navedenom predmetu Povjerenstvo je steklo saznanja koja upućuju na moguću povredu odredbi ZSSI-a počinjenu od strane dužnosnika Gorana Hesa, Milana Kneževića, Zorana Kontaka i Deneša Šoje te je povodom stjecanja navedenih saznanja otvoren novi predmet pod brojem P-253/20 u odnosu na navedene dužnosnike.

Povjerenstvo je uvidom u izvadak iz sudskog registra Trgovačkog suda u Osijeku utvrdilo da je pod matičnim brojem subjekta 030074424, OIB: 15843910109, upisano trgovačko društvo Baranjski vodovod d.o.o. Beli Manastir sa sjedištem u Belom Manastiru te da su osnivači navedenog trgovačkog društva Grad Beli Manastir te Općine Kneževi Vinogradi, Draž, Petlovac, Čeminac i Popovac dok je kao direktor društva upisan Krunoslav Rob.

Povjerenstvo je nadalje, u predmetu koji se vodi pod brojem P-402/18, od trgovačkog društva Baranjski vodovod d.o.o., Beli Manastir zatražilo dostavu odluke i zapisnika Skupštine tog trgovačkog društva kojom je Krunoslav Rob imenovan za direktora predmetnog društva, kao i dostavu podataka o tome koje su osobe u svojstvu Skupštine društva donijele odluku o imenovanju direktora. Povjerenstvo je od predmetnog društva zatražilo i podatak je li Krunoslav Rob izabran za direktora na javnom natječaju te je li navedenom imenovanju prethodio prijedlog imenovanja direktora od strane predstavničkih tijela jedinica lokalne samouprave – osnivača navedenog društva.

Trgovačko društvo Baranjski vodovod d.o.o. Beli Manastir, dostavilo je očitovanje Urbroj: 01-465/20 od 14. travnja 2020.g. u kojem se navodi kako gradonačelnik Belog Manastira, Tomislav Rob ne obnaša funkciju jednog od člana Skupštine društva Baranjski vodovod d.o.o. Beli Manastir budući da Rješenjem o razrješenju i imenovanju predstavnika Grada Beli Manastir KLASA: 013-03/18-01/01, URBROJ: 2100/01-03-18-1 od 13. srpnja 2018.g. tu funkciju obnaša zamjenik gradonačelnika, gospodin Goran Hes. Nadalje se navodi da Skupštinu društva čini šest predstavnika osnivača i to: za Općinu Draž općinski načelnik Stipan Šašlin, za Općinu Popovac općinski načelnik Zoran Kontak, za Općinu Petlovac općinski načelnik Milan Knežević, za Općinu Čeminac općinski načelnik Zlatko Pinjuh, za Općinu Kneževi Vinogradi zamjenik općinskog načelnika Deneš Šoja te za Grad Beli Manastir zamjenik gradonačelnika Goran Hes. Suvlasnički udjeli raspoređeni su na način da svaka od Općina ima 10% udjela u vlasništvu navedenog trgovačkog društva, a Grad Beli Manastir 50% udjela. Trgovačko društvo Baranjski vodovod d.o.o. u svom očitovanju također navodi da je odluka o imenovanju Krunoslava Roba za direktora navedenog društva donesena jednoglasno sa 100% nazočnih glasova na prijedlog općinskog načelnika Općine Petlovac, Milana Kneževića. Navedenoj odluci o imenovanju direktora nije prethodio natječaj s obzirom da za provođenje natječaja tada nije postojala zakonska obveza. Pravna osnova za imenovanje člana Uprave - direktora uređena je člankom 22. Društvenog ugovora o osnivanju trgovačkog društva Baranjski vodovod d.o.o., Beli Manastir te člankom 423. Zakona o trgovačkim društvima. U očitovanju se još navodi da je predmetnoj Odluci o imenovanju Krunoslava Roba za člana Uprave – direktora prethodio prijedlog Općine Petlovec, dok drugi osnivači prijedlog nisu dostavili.

U prilog svojim navodima trgovačko društvo Baranjski vodovod d.o.o. Beli Manastir dostavilo je Zapisnik sa sjednice Skupštine od dana 19. studenog 2018.g., prijedlog za sazivanje Skupštine podnesen od strane općinskog načelnika Općine Petlovac Milana Kneževića i Rješenje o razrješenju i imenovanju predstavnika Grada Belog Manastira u Skupštinu trgovačkog društva Baranjski vodovod d.o.o. Beli Manastir od 13. srpnja 2018.g.

Iz dostavljenog Zapisnika sa Skupštine trgovačkog društva Baranjski vodovod d.o.o. Beli Manastir održane 19. studenoga 2018.g. utvrđeno je da su na navedenoj sjednici prisustvovali članovi Skupštine: dužnosnik Goran Hes kao predstavnik Grada Belog Manastira, dužnosnik Milan Knežević kao predstavnik Općine Petlovac, dužnosnik Zoran Konatk kao predstavnik Općine Popovac i dužnosnik Deneš Šoja kao predstavnik Općine Kneževi Vinogradi. Uz navedene članove Skupštine, na navedenoj sjednici sudjelovali su i član Uprave - direktor Mario Kovač, predloženi član Uprave - direktor Krunoslav Rob, gradonačelnik Grada Belog Manastira Tomislav Rob, predsjednik Nadzornog odbora Davor Mucić te zapisničarka. Navedenim Zapisnikom konstatirano je da je Skupštinu sazvao član društva, Općina Petlovac te da je općinski načelnik Općine Petlovac predložio opoziv dotadašnjeg direktora i imenovanje Krunoslava Roba za novog direktora društva Baranjski vodovod d.o.o. Beli Manastir. Navedeno je razvidno i iz dopisa Općine Petlovac upućenog Upravi društva Baranjski vodovod d.o.o. Beli Manastir KLASA: 024-01/18-01/02, URBROJ: 2100/07-01-18-1 od 5. rujna 2018.g. koji je potpisan od strane općinskog načelnika Općine Petlovac, a kojim se predlaže imenovanje novog direktora trgovačkog društva Baranjski vodovod d.o.o.

Člankom 15. stavkom 2. ZSSI-a propisano je da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Člankom 423. stavkom 3. Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13. i 110/15.) koji je bio na snazi u vrijeme imenovanja Krunoslava Roba članom Uprave – direktorom trgovačkog društva Baranjski vodovod d.o.o., bilo je propisano da članovi društva svojom odlukom imenuju upravu društvaako društvenim ugovorom nije predviđeno da je imenuje netko drugi u društvu. Člankom 441. stavkom 1. istog Zakona propisano je da Skupština društva s ograničenom odgovornošću odlučuje o pitanjima određenim društvenim ugovorom, između ostaloga, o imenovanju i opozivu članova uprave.

Člankom 48. stavkom 1. točkom 6. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15. i 123/17.). koji je bio na snazi u vrijeme imenovanja Krunoslava Roba članiom Uprave – direktorom trgovačkog društva Baranjski vodovod d.o.o., bilo je propisano da općinski načelnik, gradonačelnik, odnosno župan imenuje i razrješuje predstavnike jedinice lokalne, odnosno područne (regionalne) samouprave u tijelima javnih ustanova, trgovačkih društava i drugih pravnih osoba iz članka 35. stavka 1. točke 5. toga Zakona, osim ako posebnim zakonom nije drugačije određeno.

Povjerenstvo obrazlaže kako nije sporno da odredbe Zakona o trgovačkim društvima propisuju da je u nadležnosti skupštine imenovanje i razrješenje članova uprave društva s ograničenom odgovornošću. Također, nesporno je i da je Zakonom o lokalnoj i područnoj (regionalnoj) samoupravi propisano da čelnik tijela jedinice lokalne i područne (regionalne) samouprave imenuje i razrješuje predstavnike te jedinice u tijelima trgovačkih društava. Oba navedena Zakona, dakle, propisuju koje tijelo je ovlašteno donositi odluke o imenovanju i razrješenju članova uprava trgovačkih društva općenito, pa tako i članova uprava trgovačkih društva u vlasništvu jedinice lokalne i područne (regionalne) samouprave.

Povjerenstvo, međutim, naglašava da je osim postupka imenovanja propisanog navedenim Zakonima, potrebno poštivati i proceduru propisanu člankom 15. stavkom 2. ZSSI-a koja prethodi samom donošenju odluke o imenovanju članova uprava i nadzornih odbora trgovačkih društava u vlasništvu jedinica lokalne i područne (regionalne) samouprave, a kojom je propisano koje tijelo predlaže skupštinama tih trgovačkih društava članove upravnih tijela i nadzornih odbora.

Povjerenstvo pritom napominje kako su čelnici izvršne vlasti u jedinicama lokalne samouprave, u konkretnom slučaju gradonačelnik Grada Belog Manastira te općinski načelnici Općina Petlovac, Popovac i Kneževi Vinogradi, sukladno članku 48. stavku 1. točki 6. Zakona o lokalnoj i područnoj (regionalnoj) samoupravi, samostalni u imenovanju predstavnika te jedinice u skupštini trgovačkih društava u vlasništvu iste, odnosno za člana/članove skupštine istih mogu imenovati sebe i/ili drugu osobu.

S obzirom na sve navedeno, nije sporno da su dužnosnici Goran Hes, Milan Knežević, Zoran Kontak i Deneš Šoja, kao članovi Skupštine trgovačkog društava Baranjski vodovod d.o.o. Beli Manastir u vlasništvu jedinica lokalne samouprave u kojima obnašaju dužnost, ovlašteni donositi odluku o imenovanju člana uprave - direktora, ali donošenju navedene odluke morao je prethoditi prijedlog predstavničkog tijela navedenih jedinica lokalne samouprave, kako bi se poštovala odredba članka 15. stavka 2. ZSSI-a.

Slijedom navedenog, iz prikupljenih podataka i dokumentacije, Povjerenstvo je steklo saznanja koja upućuju da su dužnosnici Goran Hes, Milan Knežević, Zoran Kontak i Deneš Šoja, počinili moguću povredu članka 15. stavka 2. ZSSI-a, koja proizlazi iz okolnosti da su dana 19. studenoga 2018.g. kao članovi Skupštine trgovačkog društva Baranjski vodovod d.o.o., Beli Manastir, donijeli odluku o imenovanju Krunoslava Roba za člana Uprave – direktoria tog trgovačkog društva, bez prethodnog prijedloga predstavničkog tijela jedinica lokalne samouprave koje imaju udjele u vlasništvu navedenog trgovačkog društva te je stoga Povjerenstvo donijelo odluku kao u izreci.

Sukladno članku 39. stavku 3. ZSSI-a, u točki II. izreke pozivaju se dužnosnici Goran Hes, Milan Knežević, Zoran Kontak i Deneš Šoja da, u roku od 15 dana od dana primitka ove odluke, dostave Povjerenstvu pisano očitovanje u odnosu na razlog pokretanja ovog postupka i na ostale navode iz obrazloženja odluke.

Slijedom svega navedenog, povjerenstvo je donijelo odluku kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Goran Hes, elektroničkom dostavom
2. Dužnosnik Milan Knežević, osobnom dostavom
3. Dužnosnik Zoran Kontak, elektroničkom dostavom
4. Dužnosnik Deneš Šoja, elektroničkom dostavom
5. Objava na internetskoj stranici Povjerenstva
6. Pismohrana